**Zápisnica**

z hlasovania a rokovania poradného zboru per rollam v mesiaci máj v roku 2023 za poľovnú oblasť M IX Zemplínska napísaná dňa 24.05.2023.

Okresný úrad Košice, odbor opravných prostriedkov, referát lesného hospodárstva (ďalej len správny orgán) ako príslušný orgán štátnej správy na úseku poľovníctva podľa § 71 ods. 2 písm. b), § 73 písm. c) zákona č. 274/2009 Z.z. o poľovníctve a o zmene a doplnení niektorých zákonov (ďalej len zákon o poľovníctve), v súlade s § 18 zákona o poľovníctve (Veľkoplošné poľovnícke plánovanie) v rámci koordinácie a racionalizácie rokovaní poradných zborov pre poľovnú oblasť M IX Zemplínska rozoslal dňa 27.04.2023 členom poradného zboru nasledovný email:

*„Dňa 21.04.2023 na poradnom zbore poľovnej oblasti  J XX Vihorlat bol schválený uznesením návrh OPK Humenné vo veci zmien kritérií chovnosti trofejovej jelenej zveri v poľovnej oblasti J XX Vihorlat  prevzatím z poľovnej oblasti  J XXV Slanské pohorie.*

*Keďže poľovné oblasti J XXV Slanské pohorie a J XX Vihorlat už majú rovnaké kritériá chovnosti u jeleňov, zostala poľovná oblasť M IX Zemplínska, ktoré leží medzi jeleními poľovnými oblasťami a kritériá chovnosti u jeleňov zostali pôvodné z poľovnej oblasti J XX Vihorlat. Bolo by vhodné prijať kritériá chovnosti u jeleňov aj pre Poľovnú oblasť M IX Zemplínska prevzatím kritérií z J XXV Slanské pohorie a tým mať ucelený komplex územia s rovnakými kritériami hodnotenia trofejovej jelenej zveri medzi danými pohoriami.*

*Preto tunajší správny orgán navrhuje nasledovné hlasovanie per rollam, ktoré je umožnené pri hlasovaní poradných zborov s nasledujúcim návrhom:*

*Návrh zmeny kritérií chovnosti trofejovej jelenej zveri v poľovnej oblasti M IX Zemplínska prevzatím kritérií chovnosti jelenej zveri z poľovnej oblasti  J XXV Slanské pohorie.*

*Žiadam členov poradného zboru M IX Zemplínska o vyjadrenie a hlasovanie*

* *za návrh*
* *alebo proti návrhu vyznačeného červenou farbou.*

*Termín:  do 05.05.2023.*

*Zodpovední: členovia poradného zboru M IX Zemplínska*

Hlasovanie bolo nasledovné:

* Ing. Ferenčík – hlasuje za návrh (počet hlasov 2 - OU a OPK MI)
* Ing. Kulan a Ing. Žak – hlasuje za návrh (počet hlasov 1 – OU VT, PLO)
* Ing. Čaty – nesúhlasí s návrhom (počet hlasov 1 – OU TV, PLO)
* Ing. Ciberej - hlasuje za návrh (počet hlasov 1 – OPK TV)
* Ing. Hanko – hlasuje za návrh (počet hlasov 1 – OPK SO)
* Ing. Szczurek – hlasuje za návrh (počet hlasov 1 – OU KE, OOP)

Tento návrh bol po hlasovaní per rollam pre poľovnú oblasť M IX Zemplínska nadpolovičnou väčšinou hlasov prijatý a schválený uznesením.

Uznesenie:

Navrhované nové kritériá chovnosti trofejovej jelenej zveri pre všetky vekové triedy pre poľovnú oblasť M IX Zemplínska sa prevzali z kritérií chovnosti jelenej zveri z poľovnej oblasti  J XXV Slanské pohorie a J XX Vihorlat.

**Kritériá selektívneho odstrelu raticovej zveri**

**(platné od 24.05.2023)**

Významným druhom zveri v poľovnej oblasti je **jelenia zver**, ktorá migruje z poľovných oblastí J XX Vihorlat a J XXV Slanské pohorie a v lesných komplexoch okolo riek vytvorila stabilnú populáciu.

Základným kritériom pre posúdenie vhodnosti jedinca jelenej zveri na ďalší chov je posúdenie zdravotného stavu, telesného rámca a kondície vo vzťahu k veku jedinca a k ročnému obdobiu. U jeleňov je významným viditeľným prejavom uvedených znakov, ale zároveň aj genetického založenia jedinca, veľkosť parožia. Aby nedochádzalo k predčasnému uloveniu najsilnejších jeleňov (mladších ako 11 rokov) pred vekom veľkostnej kulminácie trofeje, pri zohľadnení reálneho stavu populácie jelenej zveri, s cieľom progresívneho trendu preferovania trofejovo silnejších jedincov, boli pre chovateľskú oblasť s malou zverou M IX Zemplínska stanovené kritériá pre posúdenie jelenieho parožia podobne ako kritériá v poľovnej oblasti J XX Vihorlat a J XXV Slanské pohorie, a to nasledovne:

M*inimálne kritéria trofejí jeleňov súcich na chov:*

***1 ročné jelene***

* *ostro zakončené ihlice s dĺžkou min. 35 cm*
* *tupo zakončené ihlice s dĺžkou min. 30 cm*
* *členené kmene aj s dĺžkou menšou ako 30 cm*

***2 ročné jelene***

* *členitosť min. pravidelného 8 -ráka*
* *kmene obojstranne ukončené vidlicami*
* *dĺžka kmeňov min. 55 cm*
* *dĺžka stredných vetiev min. 15 cm*
* *bodová hodnota min. 110 bodov CIC*

***3 ročné jelene***

* *členitosť min. pravidelného 8 -ráka*
* *kmene obojstranne ukončené vidlicami s priemernou dĺžkou min. 15 cm*
* *dĺžka kmeňov min. 65 cm*
* *dĺžka stredných vetiev min. 20 cm*
* *bodová hodnota min. 130 bodov CIC*

***4 ročné jelene***

* *členitosť min. pravidelného 10 -ráka*
* *kmene obojstranne ukončené korunami*
* *dĺžka kmeňov min. 75 cm*
* *dĺžka stredných vetiev min. 20 cm*
* *bodová hodnota min. 150 bodov CIC*

***5 -6 ročné jelene***

* *členitosť min. pravidelného 12 -ráka*
* *kmene obojstranne ukončené korunami*
* *dĺžka kmeňov min. 85 cm*
* *bodová hodnota min. 170 bodov CIC*

***7-8 ročné jelene***

* *členitosť min. pravidelného 12 -ráka*
* *kmene obojstranne korunové*
* *dĺžka kmeňov min. 95 cm*
* *bodová hodnota min. 180 bodov CIC*

***9 - 10 ročné jelene***

* *členitosť min. pravidelného 12 -ráka*
* *kmene obojstranne korunové*
* *dĺžka kmeňov min. 100 cm*
* *bodová hodnota min. 190 bodov CIC*

***Za jelene súce na chov sa považujú :*** *jelene, ktoré dosahujú min. parametre parožia chovných jeleňov stanovených vo všetkých ukazovateľoch v závislosti od veku.*

***Za jelene nesúce na chov sa považujú :***

* *jelene, ktoré nespĺňajú aspoň jedno kritérium*
* *jelene s trvalou deformáciou parožia*
* *4r. a staršie nekorunové, alebo len jednostranne korunové*
* *2r. a staršie s členitosťou 6 -ráka*
* *2r. a 3r. s kolmo postavenou vidlicou na os tela (tzv. račie klepeto) a to aj v prípade, že sa jedná o jednostranné postavenie takejto vidlice.*

***Za lovné sa považujú všetky 11 ročné a staršie jelene***

Zapísal: Ing. Vladislav Szczurek

V Košiciach dňa 24.05.2023

Rozdeľovník – pre doručenie zápisnice - **doručuje sa (elektronicky):**

1. Všetky dotknuté OÚ, PLO v košickom kraji a prešovskom kraji OÚ MI, PLO, OÚ VT, PLO a OÚ TV, PLO **- so žiadosťou o doručenie obvodným poľovníckym komorám.**

Na vedomie:

OÚ Prešov, OOP